Jo Black se eerste live album sien die lig - Afrikaanse Musiek Nuus
Jo Black se eerste live album sien die lig
4 September 2020 4 September 2020 Digitaal
Jo Black, 'n gesogde huishoudelike naam in die Afrikaanse musiekmark, is terug. Dié keer vat hy 'n groot sprong en sien sy eerste "Live" die lig. Sy gemaklikheid op die verhoog en agter die skerms (of deesdae aanlyn), maak hom iemand waarmee jy jouself kan assosieër. 'n Familie-man, wat sy foute kan erken en een wat eerder alles sal opoffer om 'n geloofsbesluit na te volg.
Die album bied 'n unieke mengsel van liedjies wat hy gesing het voor +- 8 000 mense einde 2019 in die Sun Arena saam met sy vriend Roan Ash. Jo wou hê, die mense wat daar was moet elke oomblik weer herleef en ook dat die mense wat nie daar was nie, saam in die vreugde kan deel.
Alhoewel Jo meen dat daar verskeie liedjies op die album is, waarvan hy hou bly Spring een van sy gunstelinge. "Hoeveel is jy bereid om te waag om uit jou gemaksone te trap, stap of spring? Soms moet 'n mens net daardie sprong waag. Ons betree altyd die onbekende met 'n waagsprong, maar wie nie waag nie, wen nie. Dit is die hart van hierdie liedjie. As jy vandag daardie besluit neem, is jy môre al een sprong nader aan dit waarvoor jy gehoop het. Al wat jy moet doen is glo en SPRING. Die wysie is 'n opbou van die wegspringblok. Die trefkrag is 'n opbou van musiek met 'n bevrydende gevoel." Na hope sukses vir Jo bewys dit dat hierdie geloofsprong beslis die moeite werd was.
Jo Black se live-album kan nou op alle groot digitale musiekplatforms soos Apple Music, Spotify en JOOX sowel as musiekwinkels landwyd.